b'\n_START_ARTICLE_\nInvestors House\n_START_SECTION_\nHistoriaa\n_START_PARAGRAPH_\nYhti\xc3\xb6 toimi aiemmin nimell\xc3\xa4 SSK Suomen S\xc3\xa4\xc3\xa4st\xc3\xa4jien Kiinteist\xc3\xb6t Oyj. SSK listautui p\xc3\xb6rssiin vuonna 1989. Arvo-osuusj\xc3\xa4rjestelm\xc3\xa4\xc3\xa4n yhti\xc3\xb6n osakkeet siirrettiin vuonna 1998._NEWLINE_2000-luvulla SSK:n toiminta koostui kahden Porissa toimineen kiinteist\xc3\xb6osakeyhti\xc3\xb6n omistamisesta. Yhti\xc3\xb6ist\xc3\xa4 toinen, Kiinteist\xc3\xb6 Oy Antintori, omisti toimisto-, hotelli- ja ravintolakiinteist\xc3\xb6n, jossa toimi muun muassa Scandic Hotels. Toinen yhti\xc3\xb6, Kiinteist\xc3\xb6 Oy Toejoen City, omisti liikekiinteist\xc3\xb6n, jota vuokrattiin v\xc3\xa4hitt\xc3\xa4iskauppaan._NEWLINE_Yhti\xc3\xb6n toiminnassa tapahtui muutos sen j\xc3\xa4lkeen, kun Maakunnan Asunnot Oy, Godoinvest Oy ja Core Capital Oy olivat tehneet yhti\xc3\xb6st\xc3\xa4 julkisen ostotarjouksen, jonka seurauksena n\xc3\xa4iden yhti\xc3\xb6iden omistusosuus SSK:sta nousi 53 prosenttiin loppuvuonna 2014. Kauppahinta oli 5,00 \xe2\x82\xac/osake. Yhti\xc3\xb6n uudeksi nimeksi tuli Investors House Oyj ja sen toimintaa laajennettiin merkitt\xc3\xa4v\xc3\xa4sti. Laajenemiseen kuului my\xc3\xb6s liiketoimintakauppa, jolla SSK hankki Investors House Oy -nimisen listaamattoman yhti\xc3\xb6n liiketoiminnan ja nimen itselleen.\n_START_SECTION_\nToiminta\n_START_PARAGRAPH_\nInvestors Housen liiketoiminta koostuu kahdesta segmentist\xc3\xa4: kiinteist\xc3\xb6t ja palvelut. _NEWLINE_Kiinteist\xc3\xb6puolella yhti\xc3\xb6 sijoittaa asuntoihin ja toimitiloihin. Lis\xc3\xa4ksi yhti\xc3\xb6 rakennuttaa kiinteist\xc3\xb6j\xc3\xa4. Rakennuttamista hoitavat konserniin kuuluvat IVH Asunnot Oy sek\xc3\xa4 Investors House Kodit Oy._NEWLINE_Palvelupuolella yhti\xc3\xb6 tarjoaa palveluita sijoittajille. Palveluita ovat rahastot sek\xc3\xa4 kiinteist\xc3\xb6varallisuuden hallinta. Rahastoja tarjoaa konserniin kuuluva Dividend House. Kiinteist\xc3\xb6varallisuuden hallintaa hoitaa konserniin kuuluva OVV Asuntopalvelut -ketju, joka tarjoaa asunnonvuokrauspalveluita. Yhti\xc3\xb6ll\xc3\xa4 on my\xc3\xb6s Vuokrakas.com -niminen asuntojen markkinapaikka sek\xc3\xa4 Holda.io -palvelu vuokrauksen digitalisointiin._NEWLINE_Investors House on toisen p\xc3\xb6rssiyhti\xc3\xb6n Ovaro Kiinteist\xc3\xb6sijoituksen suurin osakkeenomistaja. Investors House hankki Ovaron osake-enemmist\xc3\xb6n julkisella vaihtotarjouksella syksyll\xc3\xa4 2017. _NEWLINE_Investors Housen toimitusjohtaja on Petri Roininen. H\xc3\xa4n toimii my\xc3\xb6s Ovaron hallituksen puheenjohtajana._NEWLINE_Yhti\xc3\xb6n suurimmat osakkeenomistajat vuoden 2017 lopussa olivat Maakunnan Asunnot Oy (30\xc2\xa0%), Royal House Oy (16\xc2\xa0%), Godoinvest Oy (8\xc2\xa0%) ja Core Capital Oy (8\xc2\xa0%). Yhteens\xc3\xa4 yhti\xc3\xb6ll\xc3\xa4 oli 2\xc2\xa0514 osakkeenomistajaa.'